## Justícia registra 540 noves associacions en la Comunitat Valenciana en el primer trimestre de 2025

*** Enguany s’han inscrit en la província de València 282 noves associacions, 178 en la d’Alacant i 80 en la de Castelló
* En 2024 es van inscriure 1.525 associacions en la Comunitat Valenciana**

La Comunitat Valenciana té un total de 540 noves associacions inscrites en el primer trimestre de 2025 que s’han donat d’alta en el registre de la Conselleria de Justícia i Administració Pública. Així, de les 540 associacions registrades, 282 pertanyen a la província de València, 80 a la província de Castelló i 178 a Alacant.

Durant el passat exercici de 2024, es van registrar 1.525 noves associacions, amb una distribució per províncies que reflectix el dinamisme del sector: 414 a Alacant, 792 a València i 319 a Castelló. Cal destacar que, fins al 31 de març de 2025, el nombre total d’associacions inscrites i actives en la Comunitat ascendix a un total de 60.738. En concret, en la província de València es registren 33.278 associacions, a Castelló 9.375, i a Alacant 18.085.

El Registre d’associacions de la Comunitat Valenciana té per objecte la inscripció de col·lectius o agrupacions de persones constituïdes de manera independent per a portar una activitat col·lectiva de manera estable, organitzada democràticament i sense ànim de lucre.

Estes associacions estan constituïdes segons establixen la Llei orgànica 1/2002, de 22 de març, reguladora del dret d’associació, i la Llei 14/2008, de 14 de novembre, d’associacions de la Comunitat Valenciana. En cada comunitat autònoma hi haurà un registre d’associacions que tindrà per objecte la inscripció de les associacions de caràcter docent, cultural, artístic i beneficoassistencial, de voluntariat social i pareguts que desenrotllen principalment les seues funcions en el seu àmbit territorial.

A més, en el Registre d’associacions, que gestiona la Conselleria de Justícia, i Administració Pública, no solament es tramiten les noves inscripcions, ja que la seua labor s’estén a altres procediments que afecten les entitats ja inscrites, com la modificació dels seus estatuts, canvis de seu social, integració en una federació o extinció de l’activitat, etc.

**Inscripció d’una associació**

Les associacions es constituïxen mitjançant un acord de tres o més persones físiques o jurídiques legalment constituïdes. Els membres fundadors de l’associació han de ser majors d’edat i tindre capacitat legal d’obrar. En el cas que algun dels promotors siga una persona jurídica, s’haurà d’aportar una certificació de l’acord vàlidament adoptat per l’òrgan competent d’aquella, en el qual aparega la voluntat de constituir l’associació i formar-ne part, així com la designació de la persona física que representarà.

Per a inscriure una nova associació en la Comunitat Valenciana, actualment no es requerix el pagament de cap taxa. Des de gener de 2018, el Registre d’associacions de la Comunitat Valenciana ha eliminat les taxes que les entitats ciutadanes havien d’abonar per tràmits com la inscripció d’una nova associació, modificacions estatutàries o renovació de la junta directiva. Esta mesura busca facilitar que les entitats complisquen amb les seues obligacions legals i mantindre actualitzada la informació en el registre.

La tramitació relacionada amb associacions en la Comunitat Valenciana es pot fer en els diferents òrgans habilitats per la Conselleria de Justícia i Administració Pública, com en la seua seu central, situada en el carrer de la Democràcia, 77, Ciutat Administrativa 9 d’Octubre - Torre 4, a València; la Direcció Territorial de Justícia i Interior a Alacant, situada en la rambla Méndez Núñez, 41; en la Direcció Territorial a Castelló, en el carrer Major, 78; i la Direcció Territorial a València, que compartix ubicació amb la seu central en la Ciutat Administrativa.

Fecha: 13/04/2025